text: Så kom æg nummer to
  05 maj 2016 kl. 19.36
  Nu er der to æg i storkereden i Smedager - helt efter planen.
  Tommy og Annika har nu to æg i deres rede i Smedager. Torsdag morgen var ét æg blevet til to, og det er helt efter planen.
  Det var forventet, at storkeparrets andet æg ville komme midt på ugen, skriver storkene.dk på deres hjemmeside.
  - Det forsætter med to dages intervaller, indtil der ligger op til fem æg i reden. Når rugningen er indledt, går der 30 dage inden den første unge er udruget, fortæller storkene.dk.
  Lørdag landede Annika i reden for første gang i år, hvor hanstorken Tommy havde ventet i en uges tid - og de gik straks i gang med at parre sig. Og mandag aften kom så det første æg.
  Du kan følge med i livet i storkereden i Smedager her på TV SYDs hjemmeside.
  